《剑门行》
宋代·孙应时

两崖夹道立削铁，涧水悲鸣浅飞雪。
上有石城连天横，剑戟相磨气明灭。
出门下瞰山盘纡，石磴斗落十丈饮。
敌来仰首不得上，百万渠能当一夫。
井蛙未识河山广，分明到此生狂想。
岂知天险乃误人，祸首子阳终衍昶。
渭水秦川指顾中，剑门空复老英雄。
传檄将军真得意，落星愁杀卧龙翁。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。